Miloš Forman

Miloš Forman, aik. Jan Tomáš Forman (18. helmikuuta 1932 Čáslav, Tšekkoslovakia – 13. huhtikuuta 2018 Danbury, Connecticut, Yhdysvallat)Syntymäpaikka lähteessä Kaslov, ks.   oli tšekkoslovakialais-yhdysvaltalainen elokuvaohjaaja ja -käsikirjoittaja.

Forman kuului merkittävimpiin ja menestyneimpiin tšekkoslovakialaisen elokuvan uuden aallon ohjaajiin. Hän siirtyi Tšekkoslovakiasta Yhdysvaltoihin 1960-luvun lopulla. Formanille myönnettiin parhaan ohjauksen Oscar-palkinto elokuvista Yksi lensi yli käenpesän (1975) ja Amadeus (1984).

 Elämä ja ura 
Miloš Forman syntyi Tšekkoslovakiassa nykyisen Tšekin alueella vuonna 1932. Hänen vanhempansa kuolivat toisen maailmansodan aikana Auschwitzin keskitysleirissä: isä pidätettiin vastarintatoiminnan ja äiti salakuljetuksen takia. Formanin äiti oli protestantti. Forman sai tietää vasta 1960-luvulla, että hänen biologinen isänsä oli ollut eräs juutalainen arkkitehti.

Forman opiskeli 1950-luvulla Prahan elokuva-akatemiassa. Valmistuttuaan hän kirjoitti kaksi elokuvakäsikirjoitusta. Ensimmäisen niistä ohjasi vuonna 1955 elokuvaksi tunnettu tšekkiläisohjaaja Martin Frič. Toisen käsikirjoituksensa elokuvasovituksessa vuodelta 1958 Forman toimi apulaisohjaajana.

Forman työskenteli kirjoittajana tai apulaisohjaajana muissakin elokuvissa 1950-luvun lopulta 1960-luvun alkuun. Hänen ensimmäiset merkittävät ohjaustyönsä ovat Musta Pekka (1964) ja Vaaleaverikön rakkaus (1965). Ne menestyivät hyvin niin kotimaassa kuin ulkomaillakin, ja jälkimmäinen sai parhaan vieraskielisen elokuvan Oscar-ehdokkuuden.

Formania alettiin pitää tšekkoslovakialaisen elokuvan uuden aallon merkittävänä edustajana.Kinosaurus, 1997 s. 195–198. Hänen varhaisissa elokuvissaan tutkiskellaan työväenluokan elämää ja kiinnostusta sosialistiseen elämäntyyliin. Kun Formanin satiirinen elokuva Palaa, palaa! (1967) kiellettiin Tšekkoslovakiassa Neuvostoliiton miehityksen jälkeen, Forman muutti Yhdysvaltoihin. Hän sai maan kansalaisuuden vuonna 1975.

Formanin ensimmäinen elokuva Yhdysvalloissa oli Taking off – otetaan hatkat (1971), joka kertoo karanneista teineistä ja heidän vanhemmistaan. Elokuva sai Cannesissa tuomariston palkinnon, mutta ei Yhdysvalloissa saanut paljon yleisöä. Tämän elokuvan jälkeen Forman jätti entiset yhteiskunnalliset teemansa.

Yksi lensi yli käenpesän (1975) teki Formanista kuuluisan ohjaajan Yhdysvalloissa. Jack Nicholsonin tähdittämä mielisairaalakuvaus voitti kaikki viisi tärkeintä Oscar-palkintoa, mukaan lukien parhaasta ohjauksesta Formanille itselleen.

Formanin seuraava elokuva Hair (1979) on samannimisen musikaalin elokuvasovitus. Se sai myönteiset arvostelut mutta ei kerännyt odotetusti yleisöä. E. L. Doctorowin romaaniin perustuva Ragtime – toivon ja vihan aika (1981) kuvaa 1900-luvun alun Amerikkaa. Elokuva sai kahdeksan Oscar-ehdokkuutta, mutta ei menestynyt lippuluukuilla.

Peter Shafferin näytelmään perustuva, säveltäjä Wolfgang Amadeus Mozartista kertova Amadeus (1984) toi Formanille hänen toisen Oscar-palkintonsa parhaasta ohjauksesta ja voitti myös parhaan elokuvan Oscarin. Forman kuvasi elokuvan synnyinmaassaan Tšekkoslovakiassa.Forman & Novak 1996, s. 334-339.

Valmont (1989) on sovitus Pierre Choderlos de Laclos’n romaanista, mutta se julkaistiin epäonnisesti vuotta myöhemmin kuin sitä parempana pidetty elokuvasovitus samasta teoksesta.

Larry Flynt – Minulla on oikeus (1996) on pornograafikon elämäkerta, joka käsittelee sananvapautta. Forman sai elokuvasta parhaan ohjauksen Oscar-ehdokkuuden. Myös Formanin seuraava ohjaustyö, Man on the Moon (1999), joka kertoo lavaesiintyjä Andy Kaufmanista, sai kiitosta arvostelijoilta.

Formanin viimeiset elokuvatyöt ovat taiteilijan mallista kertova Goyan aaveet (2006) ja musikaali Dobre placená procházka (2009). Jälkimmäinen on taltiointi oopperasta, jonka Forman ohjasi Tšekin kansallisteatterille.

 Yksityiselämä 
Forman oli vuosina 1958–1962 naimisissa näyttelijä-kirjailija Jana Brejchován ja vuosina 1964–1999 näyttelijä Vera Kresadlován kanssa ja heillä on kaksi poikaa, Petr ja Matěj.

Forman oli kolmannen kerran naimisissa vuodesta 1999 Martina Formanin kanssa ja heillä on kaksospojat Andrew ja James (s. 1999).

Palkinnot ja tunnustukset
 Cannesin elokuvajuhlien tuomariston palkinto ohjauksesta Taking off – otetaan hatkat 1971
 Oscar-palkinto ohjauksesta Yksi lensi yli käenpesän 1976
 César-palkinto ohjauksesta Amadeus 1985
 Golden Globe ohjauksesta Amadeus 1985
 Oscar-palkinto ohjauksesta Amadeus 1985
 Hopeinen karhu ohjauksesta Man on the Moon 2000

Filmografia
Musta Pekka (1964)
Vaaleaverikön rakkaus (1965)
Palaa, palaa! (1967)
Taking off – otetaan hatkat (1971)
Yksi lensi yli käenpesän (1975)
Hair (1979)
Ragtime – toivon ja vihan aika (1981)
Amadeus (1984)
Valmont (1989)
Larry Flynt – Minulla on oikeus (1996)
Man on the Moon (1999)
Goyan aaveet (2006)
Dobre placená procházka (2009)

 Lähteet 



 Viitteet 

Kirjallisuutta
Bagh, Peter von: ”Ei mikään orava”, Miloš Formanin haastattelu, Filmihullu 4/2008.

Luokka:Tšekkiläiset elokuvaohjaajat
Luokka:Elokuvakäsikirjoittajat
Luokka:Parhaan ohjauksen Oscar-palkinnon saajat
Luokka:BAFTA-palkinnon saajat
Luokka:Jussi-palkinnon saajat
Luokka:Vuonna 1932 syntyneet
Luokka:Vuonna 2018 kuolleet
Luokka:Seulonnan keskeiset artikkelit